2023. szeptember 23-án benyújtott kereset – Union Syndicale kontra Tanács
(T-581/23. sz. ügy)
Az eljárás nyelve: francia
Felek
Felperes: La Maison de l’Union Syncidale (Brüsszel, Belgium) (képviselő: N. de Montigny ügyvéd)
Alperes: az Európai Unió Tanácsa
Kérelmek
A felperes keresetében azt kéri, hogy a Törvényszék:
semmisítse meg a 2023. évi előléptetési időszakban előléptetett AST tisztviselők listáját tartalmazó 2023. július 14-i határozatot annyiban, amennyiben az sérti a Tanács által a felperessel szemben a felek által aláírt, 1988. május 26-i kodifikált jegyzőkönyvben vállalt kötelezettségeit;
az alperest kötelezze a költségek viselésére.
Jogalapok és fontosabb érvek
Keresete alátámasztásaként a felperes két jogalapra hivatkozik.
Az első jogalap arra vonatkozik, hogy a Tanács megsértette a megfelelő ügyintézéshez való jogot, különösen az átláthatóságra és a tájékoztatásra vonatkozó kötelezettségét, valamint a felperes tárgyaláshoz való jogát, továbbá a Tanács főtitkára és a Tanács Főtitkársága tisztviselőinek és alkalmazottainak szakszervezete között létrejött, 1988. május 27-i 55/88. sz. szolgálati közlemény tárgyát képező, 1988. május 26-i kodifikált jegyzőkönyv „Előléptetési tanácsadó bizottságok” című IV. pontja 1) bekezdésének f) alpontjában tett kötelezettségvállalásait is, mivel az előléptetési tanácsadó bizottságok véleményeit a 2023. évi előléptetési időszakban előléptetett tisztviselők végleges listájának elfogadását megelőzően nem tették közzé.
A második jogalap arra vonatkozik, hogy a Tanács megsértette a kodifikált jegyzőkönyv „Vegyes szervezeti egységek” című III. pontjának 1) bekezdését, valamint a 2023. évi előléptetési időszak tekintetében a személyi állományt képviselő szervezetekkel való konzultációra vonatkozó kötelezettségét, mivel a Tanács nem közölte a szándékait, és nem indokolta meg az előléptetési tanácsadó bizottság véleményétől való eltérésre vonatkozó határozatát, és nem biztosított e bizottság számára lehetőséget arra, hogy az említett határozat felülvizsgálata érdekében beavatkozzon.
____________